钦定古今图书集成/明伦汇编/交谊典/第063卷 > 宋册府元龟 > 《上瑕丘韦明府启》前人
## 钦定古今图书集成/明伦汇编/交谊典/第063卷 > 宋册府元龟 > 《上瑕丘韦明府启》前人

《宾王启》：侧闻触笼戢翮，负垂天而跼形；伏枥羁蹄，望
绝尘而跪足。故以游莲绁网，悟宋玉于婴罹；在藻迷
波，顾蒙庄于煦辙。是以临淄遣妇，寄束缊于齐邻；邯
郸下客，效处囊于赵相。伏惟明府公缔迹琼峰，灵丘
蔽丹霄之景；图基珠浦，神流沃青汉之波。玉札飞文，
综宏词于楚傅；金籯缉艺，味元道于扶阳。孕兰畹而
生姿，沣灞踵高门之庆，产铜谿而写锷，荆蓝资象纬
之祯；早辨羝羊；演飞龙之秘策，夙谈孔雀。对家禽之
丽词，赤野浮炫价之光；珠胎荣色，丹穴陪来仪之迅。
凤姿含影，灵襟转璧。询逸照于兰池，神府惊频；韵清
音于桂浦。谈丛散馥，韬馀芳于九兰；笔海飞涛，骇洪
波于八水。于是绾铜麟甸，制锦凫郊。化浃下车，恩孚
揽辔。德声洽咏，仁风飘十地之雄；道化遍谣，惠露洒
三天之渥。狎中牟之驯雉，岂惧骁媒；惊重泉之瑞鸾，
非关照舞。虽则尘飞范甑，垂银有结绶之华；而乃调
理密弦，烹鸡屈函幽之量。加以招携白屋，劝诱青衿，
延张必于鹜轮，引王终于倒屣。遂使漱流逸客，望骥
足以云蒸；栖泌遗材，款龙门而雾会。宾王纬萧末品，
拾艾幽人，寓迹雩坛，挹危直之秘说；托根磬渚，戢战
胜之良谈。幸以奉训趋庭，采情田于理窟；从师负笈，
芸性织于书园。至于九流百氏，颇综缉于异端；万卷
五车，亦研精其奥旨。将欲优游三乐，负杖以终年；栖
迟一丘，鸣弦而卒岁。以糠蔬不赡，甘旨之养；屡空簟
笥无馀，朝夕之欢宁展。是以祈南阳之捧檄，拟毛义
之清尘，思鲁国之执鞭，蹈孔丘之馀志。属以商秋应
节，素序戒时，飙金将露玉俱清，柳黛与荷缃渐歇。含
实振藻之日，摛经析理之期，不揆雕朽之材，窃冀迁
乔之路，辄祈泛爱，轻用自媒。倘荆璞无致于见疑，夜
光不逢于按剑，则沈骸九死，终望衔珠；殒首三泉，犹
希结草。载尘清览，瞩影外惊，冒黩威严，循心内骇。谨
启。